**Indokolás**

**Barcs Város Önkormányzata Képviselő-testületének**

**a településfejlesztési és településrendezési eszközök, valamint a településkép védelmével kapcsolatos dokumentumok készítése során alkalmazandó partnerségi egyeztetés szabályairól szóló 5/2017.(V.18.) önkormányzati rendelet**

**módosításáról szóló 10/2020.(X.15.) önkormányzati rendelethez**

**Általános indokolás**

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012.(XI.8.) Korm. rendelet 29. §, valamint 29/A. § rendelkezései határozzák meg a partnerségi egyeztetés szabályait.

A jogszabály időközbeni változása miatt szükséges a partnerségi egyeztetés szabályairól szóló önkormányzati rendelet módosítása.

**Részletes indokolás**

1. **§-hoz**

Az önkormányzati rendelet megalkotásakor a jogszabály azonosan határozta meg a településfejlesztési koncepció, az integrált településfejlesztési stratégia és a településrendezési eszközökről, valamint a településarculati kézikönyv és a településképi rendelet készítésének és módosításának eljárási szabályait. A jogszabály módosítását követően azonban meg kell különböztetni a készítés és módosítás esetén alkalmazandó eljárásokat és határidőket.

A fentiek miatt vált szükségessé a rendelet 1. mellékletének pontosítása, módosítása.

1. **§-hoz**

A 2. § tartalmazza a hatályba léptető rendelkezést, mely az alábbi szabályozáson alapul:

A jogalkotásról szóló 2010. évi CXXX. törvény 7. § (1) bekezdése úgy rendelkezik, hogy a jogszabályban meg kell határozni a hatálybalépésének napját, amely a jogszabály kihirdetését követő valamely nap lehet.

Ugyanakkor a 13. § (2) bekezdése alapján, ha a jogszabály minden rendelkezése végrehajtottá vált, rendelkezni kell annak hatályon kívül helyezéséről.

A 12. § (1) bekezdése szerint a módosító rendelkezés és hatályon kívül helyező rendelkezés a hatálybalépéssel végrehajtottá válik, és a 12. § (2) bekezdés rendelkezése alapján a végrehajtottá válást követő napon hatályát veszti.

Az önkormányzati rendeletek átláthatósága érdekében fontos, hogy csak azok az önkormányzati rendeletek legyenek hatályban, amelyek végrehajtása még nem történt meg.

A rendelet a kihirdetését követő napon lép hatályba és az azt követő napon hatályát veszti, mivel a módosító rendelkezések beépülnek az alaprendeletbe.

**Tájékoztató az előzetes hatásvizsgálat eredményéről**

**Barcs Város Önkormányzata Képviselő-testületének**

**a településfejlesztési és településrendezési eszközök, valamint a településkép védelmével kapcsolatos dokumentumok készítése során alkalmazandó partnerségi egyeztetés szabályairól szóló 5/2017.(V.18.) önkormányzati rendelet**

**módosításáról szóló 10/2020.(X.15.) önkormányzati rendelethez**

A jogalkotásról szóló 2010. évi CXXX. törvény 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről – önkormányzati rendelet esetén - a képviselő-testületet tájékoztatni kell.

A 17. § (2) bekezdése határozza meg, hogy a jogszabály előkészítőjének a hatásvizsgálat során milyen szempontokat kell vizsgálnia. Ezen szabályozásra való tekintettel a rendelet módosításának várható következményeiről az alábbi tájékoztatást adom:

**1. A módosítás valamennyi jelentősnek ítélt hatása, különösen:**

**a) A módosítás társadalmi, gazdasági, költségvetési hatása**:

A Rendelet megalkotása a hatályos jogszabályoknak megfelelő szabályozást szolgálja, önkormányzatot terhelő költség nem jelentkezik.

**b) A módosítás környezeti és egészségi következményei**: nincsenek

**c) A módosítás adminisztratív terheket befolyásoló hatása:**

A rendeletmódosítása többlet adminisztrációs terheket nem jelent.

**II. Az Önkormányzati rendelet megalkotásának szükségessége, elmaradásának várható következményei:**

A jogszabályi változásoknak megfelelően szükséges a rendelet módosítása, így az önkormányzati rendelet megfelel a magasabb szintű jogszabályoknak. A módosítás elmaradásával a rendeletünk nem felelne meg a jogszabályi előírásoknak, mely törvényességi intézkedést eredményezne.

**III. Az önkormányzati rendelet alkalmazásához szükséges személyi, szervezeti, tárgyi, pénzügyi feltételek:**

A jogszabály alkalmazásához a személyi, szervezeti, tárgyi, pénzügyi feltételek rendelkezésre állnak.